Izvor: N1

Gradski odbor Demokratske stranke Srbije saopštio je da je prihvatio predlog Srpske napredne stranke da bude deo skupštinske većine u beogradskoj opštini Vračar i preuzme odgovornosti za resor kulture i obrazovanja.

U saopštenju se navodi da se DSS pri donošenju takve odluke rukovodio principom da Vračaru nije potrebna prinudna uprava niti novi izbori, kao i da vlast Demokratske stranke na Vračaru poslednjih 10 godina, koliko je DSS opozicija u toj opštini, nije prihvatila nijedan predlog niti sugestiju koje su godinama upućivali.

"Naši glasači nisu glasali ni za politiku Srpske napredne stranke ni za politiku Demokratske stranke, a predlog za učešće u vlasti prihvatili smo jer želimo da realizujemo program iz oblasti kulture i obrazovanja", navela je DSS.

Ta stranka je dodala da se obavezuje da će predlagati najkvalitenije ljude koji će raditi u interesu građana Vračara, kao i da će svakih šest meseci javnosti podnositi izveštaj o urađenom u oblasti kulture i obrazovanja.

U saopštenju DSS je podsetila da je u ponedeljak, 4. jula, ponudila Pokretu Dosta je bilo manjinsku podršku za upravljanje opštinom Vračar, uz predlog da to uradi i DS, ali da je taj predlog odbijen, posle čega je SNS uputila zvaničan predlog DSS-u da učestvuje u razgovorima oko formiranja vlasti.

"Na sastanku Gradskog odbora DSS-a Beograd odlučeno je da bude prihvaćen predlog SNS-a i DSS će činiti deo skupštinske većine uz preuzimanje odgovornosti za resor kulture i obrazovanja", piše u saopštenju.

Za danas u 16 sati zakazan je nastavak konstituivne sednice Skupštine opštine Vračar.











